REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/354-21

6. septembar 2021. godine

B e o g r a d

ZAPISNIK

13. SEDNICE ODBORA ZA ZAŠTITU ŽIVOTNE SREDINE,

ODRŽANE 6. SEPTEMBRA 2021. GODINE

Sednica je počela u 12,06 časova.

Sednicom je predsedavao prof. dr Ljubinko Rakonjac, predsednik Odbora.

Sednici su prisustvovali članovi Odbora: Gojko Palalić, Dragana Radinović, Marija Todorović, Marko Mladenović, Tomislav Janković, Vesna Krišanov, Jelena Obradović, Nevenka Kostadinova, Dragan M. Marković, Mina Kitanović i Akoš Ujhelji, kao i zamenici članova Odbora: Olja Petrović (zamenik člana Marka Parezanovića), Goran Tasić (zamenik člana Aleksandre Pavlović Marković) i Samira Ćosovoć (zamenik člana Jasmine Karanac).

Sednici nisu prisustvovali članovi Odobra: Žarko Bogatinović, zamenik predsednika Odbora i Aleksandar Jugović, kao ni njihovi zamenici.

Sednici su prisustvovali i prestavnice Ministarstva za zaštitu životne sredine: Aleksandra Imširagić Đurić, pomoćnik ministra i Bojana Radeski, rukovodilac Grupe za ozonski omotač, kao i predstavnice Zelene stolice: Gordana Grujić (ekološka organizacija „OAZA“) i Mirjana Domonji (ekološki pokret opštine Stara Pazova „EKO SAN“).

Na predlog predsednika Odbora, jednoglasno, usvojen je sledeći:

D n e v n i r e d :

1. Razmatranje Predloga zakona o potvrđivanju Amandmana na Montrealski protokol o supstancama koje oštećuju ozonski omotač, koji je podnela Vlada;
2. Razno.

Pre prelaska na rad po utvrđenom dnevnom redu, jednoglasno, usvojen je Zapisnik 12. sednice Odbora za zaštitu životne sredine, održane 23. jula 2021. godine.

Prva tačka dnevnog reda – **Razmatranje Predloga zakona o potvrđivanju Amandmana na Montrealski protokol o supstancama koje oštećuju ozonski omotač, koji je podnela Vlada**

Aleksandra Imširagić Đurić, pomoćnik ministra za zaštitu životne sredine predstavila je Odboru ovaj predlog zakona, za čije je sprovođenje nadležno Ministarstvo zaštite životne sredine. Podsetila je da je Republika Srbija ratifikovala Bečku konvenciju o zaštiti ozonskog omotača, koja je usvojena 1985. godine, kao i Montrealski protokol o supstancama koje oštećuju ozonski omotač, koji je usvojen 16. septembra 1987. godine i ratifikovan od strane 197 zemalja. Ukazala je na to da je do sada je ratifikovano četiri amandmana na Montrealski protokol u periodu od 1990. do 1999. godine (u Londonu, Kopenhagenu, Montrealu i Pekingu), kao i da jedino nije ratifikovan peti - Kigali amandman, usvojen 2016. godine u Ruandi, a na snagu je stupio 1. januara 2019. godine. Ovaj amandman da je do sada ratifikovan od strane 124 zemalja potpisnica Montrealskog protokola od ukupno 197 zemalja, uključujući EU i sve zemlje u regionu. Napomenula je da mere predviđene Kigali amandmanom štite zdravlje ljudi, životnu sredinu i smanjuju opasnost od globalnog zagrevanja. Naglasila je da su do sada sprovedene propisane mere koje se tiču zabrane prizvodnje i potrošnje supstanci koje oštećuju ozonski omotač, da je uvoz dozvoljen samo za jednu grupu supstanci koje oštećuju ozonski omotač (HCFC), ali da je strogo kontrolisan kroz sistem izdavnja dozvola i godišnjih kvota. Istakla je da je Republika Srbija pet puta nagrađena za doslednu primenu iPIC mehanizma i sprečavanje potencijalne ilegalne trgovine ovim supstancama i to 2010, 2012, 2014, 2016. i 2019. godine. Dodala je i da je uspostavljen sistem sertifikacije servisera rashladnih i klima uređaja. Navela je da je Montrealski protokol jedan od najuspešnijih međunarodnih dokumenata iz oblasti zaštite životne sredine, koji je dao dobre rezultate po pitanju postupanja sa supstancama koje oštećuju ozonski omotač i obnavljanja ozonskog omotača, te da naučna istraživanja pokazuju da se ozonski omotač oporavlja i da će do 2050. godine biti potpuno obnovljen. Istakla je da se Kigali amandmanom HFC supstance uvode u Montrealski protokol kako bi se i sa ovim supstancama (fluorovanim gasovima sa efektom staklene bašte) postupilo na isti način kao i sa supstancama koje oštećuju ozonski omotač. HFC supstance ne oštećuju ozonski omotač, ali imaju visok potencijal globalnog zagrevanja i kao takve utiču na globalno zagrevanje i klimatske promene.

Naglasila je da su obaveze Republike Srbije nakon ratifikacije, pre svega, uspostavljanje sistema kontrole prometa HFC supstanci, što je uspostavljeno kroz sistem izdavanja dozvola za uvoz i izvoz HFC supstanci, u skladu sa Zakonom o zaštiti vazduha i Uredbom o postupanju sa fluorovanim gasovima sa efektom staklene bašte, kao i uslova za izdavanje dozvola za uvoz i izvoz tih gasova, zatim smanjenje potrošnje HFC supstanci prema utvrđenoj dinamici do određenog nivoa, ali ne i potpuno isključivanje iz upotrebe, kao i dostavljanje izveštaja o potrošnji ovih supstanci Ozonskom sekretarijatu i Sekretarijatu za multilateralni fond. Dodala je da je Potvrđivanje amandmana na Montrealski protokol važno jer će se smanjenjem proizvodnje i potrošnje HFC supstanci značajno doprineti smanjenju globalnog porasta temperature. Kontrolom potrošnje i upotrebe fluorovanih gasova sa efektom staklene bašte (HFC supstance) zemlje potpisnice će dati doprinos u sprovođenju Pariskog sorazuma i smanjenju emisija ovih gasova kao i smanjenjem upotrebe i emisija ovih gasova značajno će se povećati energetska efikasnost rashladnih uređaja i sistema koji se koriste u različitim sektorima i podsektorima. U procesu pristupanja EU Srbija je u obavezi da svoje zakonodavstvo usaglasi sa, između ostalog, Regulativom (EU) o fluorovanim gasovima, koja je za ovu grupu supstanci već utvrdila strožije kontrolne mere. Sprovođenjem Kigali amandmana i uvođenjem kontrolnih mera, Republika Srbija će se pripremiti da kasnije preuzme strožije mere koje propisuje Regulativa EU. Benefiti se ogledaju u finansijskoj i tehničkoj podršci i pomoći od strane Multilateralnog fonda za implementaciju Montrealskog protokola, kao i mogućnost apliciranja za finansijska sredstva za pripremu planova i programa za smanjenje potrošnje ove grupe supstanci, što će državi olakšati da u procesu pridruživanja EU ispuni standarde i zahteve propisane EU regulativama, a privrednom sektoru će omogućiti lakšu tranziciju i pristup novim tehnologijama i rashladnim fluidima koji ne oštećuju ozonski omotač i sa nižim potencijalom globalnog zagrevanja (GWP). Takođe, naglasila je da se posledice nepotvrđivanja Kigali amandmana, pre svega, odnose na zabranu trgovine fluorovanim gasovima između zemalja potpisnica i nepotpisnica od 1. januara 2033. godine, što bi značajno uticalo na razvoj privrede zemlje i svih sektora i podsektora dodavši da Republika Srbija najviše uvozi HFC supstance, uključujući i rashladne uređaje koji u radu koriste ove supstance, iz Kine i zemalja EU koji su već ratifikovali Kigali amandman.

Na kraju svog izlaganja, obavestila je da će se 10.septembra 2021. održati prezentacija na kojoj će biti predstavljeni setovi mera koje će ući u budući Akcioni plan Nacionalnog strateškog dokumenta za zaštitu vazduha i pozvala sve da učestvuju.

U diskusiji su učestvovali: Gojko Palalić i Gordana Grujić.

Član OdboraGojko Palalić dodao je da će 16. septembra 2021. godine biti 34 godine od donošenja Montrealskog protokola. Istakao je da je usvajanjem Montrealskog sporazuma sprečen negativan uticaj na poljoprivredu i prirodne ekosisteme, istakavši da će, zahvaljujući tome, milioni ljudi u svetu manje oboleti od katarakte i raka kože. Smatra da je neophodno podići svest o ovim pitanjima. Istakao je činjenicu da se u svetu više ne koristi olovni benzin za automobile i da se time sprečava loš uticaj na životnu sredinu kao i zdravlje ljudi, naročito dece.

Gordana Grujić istakla je da HFC supstance iako ne oštećuju ozonski omotač, imaju izuzetno visok potencijal globalnog zagrevanja kao i da ukupne emisije HFC rastu po stopi od 8% godišnje na globalnom nivou, dodavši da je procenjeno je da ove supstance imaju oko 3790 puta snažniji štetni uticaj na globalno zagrevanje u odnosu na ugljendioksid u periodu od 20 godina. Na kraju svog izlaganja, navela je da Republika Srbija, kao članica UN, takođe pristupa ratifikaciji Kigali amandmana u duhu partnerstva i solidarnosti sa Međunarodnom zajednicom, a sve u cilju zajedničke borbe da se smanji emitovanje štetnih gasova sa efektom staklene bašte, odnosno borbi protiv klimatskih promena.

Odbor je, jednoglasno, odlučio da predloži Narodnoj skupštini da prihvati Predlog zakona o potvrđivanju Amandmana na Montrealski protokol o supstancama koje oštećuju ozonski omotač koji je podnela Vlada.

Za izvestioca Odbora na sednici Narodne skupštine određen je prof dr. Ljubinko Rakonjac, predsednik Odbora.

Druga tačka dnevnog reda - **Razno**

Predsednik Odbora prof dr. Ljubinko Rakonjac obavestio je članove Odbora o primljenom pozivu za učešće na Parlamentarnom sastanku Konferencije država članica Ujedinjenih nacija o promeni klime, koji će se održati u Glazgovu 7. novembra 2021. godine, kome će prethoditi Pripremni parlamentarni sastanak u Rimu, koji će se održati 8. i 9. oktobra 2021. godine. Naglasio je da ovaj sastanak zajedno organizuju Interparlamentarna unija i Britanska grupa Interparlamentarne unije, kao i da će radni jezici biti engleski i francuski, istakavši da delegacije država učesnica treba da budu sačinjene od dva člana Odbora i da budu rodno uravnotežene, shodno tome predložio je da drugi član delegacije Odbora bude Vesna Krišanov.

Na predlog predsednika Odbora, Odbor je utvrdio je sastav delegacije za učešće na Parlamentarnim sastancima u Rimu i Glazgovu, koju će činiti prof. dr Ljubinko Rakonjac, predsednik Odbora i Vesna Krišanov, član Odbora.

Mirjana Domonji, predložila je da se pored svih zvaničnih mera suzbijanja pandemije korona virusa i ostalih mutacija ovog virusa, u mere uvrsti i zaštita životnog prostora i lična zaštita ljudi, pre svega dece u školama i vrtićima, pozitivnom životnom ili orgonskom energijom, poznatom u nauci kao Šumanova rezonanca, frekvencije 7,83 herca, što je prirodna frekvencija ljudskog mozga kao i planete Zemlje. Uspostavljanjem ove frekvencije u prostoru, neutrališu se sva štetna elektro magnetna zračenja koja štete zdravlju, a time i delovanje mikroorganizama pre svega virusa, bakterija i gljivica, jer njima ne odgovara frekvencija od 7,83 herca. Napomenula je da je orgonite pronašao i naučno dokazao nemački naučnik Vilhelm Rajh još 1930. godine, napomenuvši da su tada orgoniti bili postavljeni u banjama i bolnicama kao pomoćno sredstvo pri lečenju i rehabilitaciji. Na kraju svog izlaganja, dodala je da smatra korisnim da oni budu postavljeni kod nas u kovid bolnice.

Sednica je završena u 12,40 časova.

SEKRETAR PREDSEDNIK

Milica Bašić prof. dr Ljubinko Rakonjac